
MEGVALÓSÍTÁSI MEGÁLLAPODÁS


amely létrejött egyrészről Nagymaros Város Önkormányzata (székhely: 2626 Nagymaros, Fő tér 5., adószám: 15731113-2-13, törzskönyvi azonosító száma: 731113, képviseli: Petrovics László polgármester, a továbbiakban: Önkormányzat), 
						
másrészről a Thelema Kulturális Szolgáltató Korlátolt Felelősségű Társaság (székhely: 1075 Budapest, Kazinczy utca 12. 2. em. 33. ajtó, adószám: 25114825-2-42, Cg. 01-09-200500, képviseli: Kiss Attila Gábor ügyvezető, a továbbiakban: Beruházó), 

a továbbiakban együttesen, mint Felek között az alulírott napon és helyen az alábbi feltételek szerint:

Előzmények

Felek tényként rögzítik, hogy Beruházó a kizárólagos tulajdonában álló, Nagymaros, Felsőmező utca 1500/29 hrsz. alatt nyilvántartott ingatlanon saját költségén és kivitelezésében, Budapest School Dunakanyar Iskola néven működő, ….. m2 alapterületű, ……………………. kiszolgáló egységekkel rendelkező, oktatási intézmény rendeltetésű épületet épített (a továbbiakban: Épület) a Bánáti + Hartvig Építész Iroda Kft. (1117 Budapest, Fehérvári út 38., vezető tervezők Hartvig Lajos DLA (É1 01-1060) és Székely Ágnes (É 01-4521) okl. építészmérnökök tervei alapján, a Pest Vármegyei Kormányhivatal Építésügyi és Örökségvédelmi Főosztálya által PE/ETDR-EP/1771-3/2025 ügyiratszámon, ÉTDR 202400092833 eljárás azonosító számon kiadott építési engedélye alapján.

Felek tényként rögzítik, hogy az Épület használatbavételi engedélyének kiadásához, valamint az Épület, mint oktatási intézmény biztonságos gyalogos megközelítéséhez szükséges a gyalogos-átkelőhely kialakítása, amely kapcsán az Önkormányzat Képviselő-testülete 2025 márciusában elvi döntést hozott a 12. számú főút 13+937 km szelvényének térségében középszigetes gyalogos-átkelőhely létesítésének elvi támogatásáról. A beruházás finanszírozásával, a megvalósítás és fenntartás feltételeivel kapcsolatban az Önkormányzat, a Magyar Közút Nonprofit Zrt. és a Beruházó egyeztetéseket folytatott.

Felek egyértelműsítik, hogy a hatósági eljárásokhoz kapcsolódó levelezésekben, okiratokban az Önkormányzat megjelölése, mint beruházó és/vagy építtető kizárólag az üzemeltetői kötelezettségéhez és jogköréhez kapcsolódóan értelmezhető, összhangban a vonatkozó jogszabályi rendelkezésekkel. Egyéb értelmezés, különösen a beruházási költségek viselésében kizárt. Önkormányzat nem beruházási költségviselő, semmilyen jogcímen.    

Felek tényként rögzítik, hogy az Épület (”új iskolaépület építése”) használatbavételi eljárása a Pest Vármegyei Kormányhivatal Építésügyi és Örökségvédelmi Főosztálynál 2026. július 10. napja óta 202600056341 ÉTDR azonosító számon folyamatban van. 

Felek tényként rögzítik, hogy a gyalogos-átkelőhely létesítésének útépítési és forgalomtechnikai engedélyezési tervét (a továbbiakban: engedélyezési terv) Kovács Virág Zita MSc. építőmérnök, felelős tervező (KÉ-K 03-01397) elkészítette, és a 2026. augusztus 11. napján kelt engedélyezési terv és mellékletei maradéktalanul, jelen megállapodás mellékleteként terv - és dokumentáció azonosítókkal felsoroltan, a Felek rendelkezésére állnak,  azt a jelen megállapodáshoz történő külön fizikai csatolás nélkül is a jelen megállapodás elválaszthatatlan mellékleteinek tekintenek, és erre figyelemmel Felek az alábbi megállapodást kötik meg egymással. A megnevezett tervdokumentáció felhasználási, hasznosítási jogát a Beruházó – a tervdokumentációt készítő Kovács Virág Zita MSc. építőmérnök, felelős tervező nyilatkozatával és hozzájárulásával összhangban – az Önkormányzat részére átadja, azt az Önkormányzat azon időben és területileg is korlátlan felhasználási jogot szerez, ezzel kapcsolatban igényt sem a tervező, sem a Beruházó nem érvényesít az Önkormányzattal szemben. 

1/A	A fenti előzményekre tekintettel Felek a jelen okirat aláírásával megállapodnak abban, hogy a jelen megállapodás tárgyát képező, az engedélyezési és kiviteli tervekben és mellékleteiben részletesen meghatározott helyen, jellemzőkkel, tulajdonságokkal és tartozékokkal rendelkező, az abban foglalt minőségben történő kivitelezéssel gyalogos-átkelőhely létesítését (a továbbiakban: beruházás), annak fizikai megvalósítását, kivitelezését Beruházó 2026.  november 15 napjáig saját költségén vállalja teljesíteni.
	Felek az egyértelműségért rögzítik, hogy jelen okirat szerint leírt beruházás tartalmába, annak fizikai megvalósításába beleértik a gyalogosátkelő használatba vételéhez, annak üzemeltetéséhez szükséges közvilágítás bővítését, az érintett csapadékvíznyelők áthelyezését, a közmű alagút oldalon a lépcsőzet és járda átalakítást, ill. kiépítést. A beruházáshoz önkormányzati költségvetésből semmilyen jogcímen kifizetés nem történik, közpénz nem kerül felhasználásra. 

1/B	Beruházó rögzíti, hogy a beruházás tervezett bekerülési költsége várhatóan 45.000.000,- Ft + Áfa, azaz negyvenötmillió forint + Áfa, amely a létesítéssel kapcsolatban minden felmerülő költséget tartalmaz, így különösen: 

· tervezési költségek (engedélyezési, kivitelezési és megvalósítási tervekre);
· kivitelezési anyag- és munkadíjak;
· műszaki ellenőri költségek;
· KÖZÚTKEZELŐ szakfelügyeleti költségek;
· műszaki-átadás átvételi költségek;
· a kivitelezés hatósági koordinációjával, organizációjával kapcsolatos költségek.

A fentiekben meghatározott összeg a beruházás tervezett, előre megbecsült bekerülési értéke, arra Felek nem szolgáltatás ellenértékeként, díjként vagy bármely egyéb kompenzációként tekintenek. A beruházás pontos bekerülési értékét a Felek az átadás-átvételi eljárás során határozzák meg.

Felek az egyértelműség érdekében megállapodnak abban, hogy a beruházással kapcsolatosban az Önkormányzatot semmilen költség, díj vagy egyéb fizetési kötelezettség nem terheli, kifejezetten beleértve, és osztatlanul a gyalogos átkelőhely létesítéséhez előírt, annak önkormányzati üzemeltetéséhez szükséges közvilágítás kibővítés,- a csapadékvízrendszeri módosítások,- a közműalagút oldali lépcsőzet és járda átalakítás költségeit.

Beruházó a beruházással és jelen szerződéssel összefüggésben felmerülő esetleges adókötelezettségeket teljesíti, azok viselése alól (amennyiben felmerülne) az Önkormányzatot mentesíti. E körben Felek rögzítik, hogy a beruházásra a Felek, mint a Beruházó által az Önkormányzat részére történő, de a Beruházó gazdasági tevékenységéhez kapcsolódó szolgáltatásként tekintenek. A beruházásra kifejezetten az Épület megvalósítása, annak üzletszerű működtetése céljából került sor, a beruházást a Beruházó az Épület működtetése érdekében valósítja meg.

2/	Felek a jelen okirat aláírásával megállapodnak, hogy a gyalogos-átkelőhely létesítéséhez szükséges, az engedélyezési tervben részletesen meghatározott tulajdonosi, közútkezelői, közmű- és egyéb szükséges hozzájárulások, engedélyek és egyéb szükséges jognyilatkozatok beszerzése kapcsán a Beruházó önállóan, saját költségére eljár, az esetlegesen az Önkormányzat által aláírandó iratokat elkészíti és beterjeszti az Önkormányzat felé. 

3/A	Felek a jelen okirat aláírásával az egyértelműség kedvéért megállapodnak és tényként rögzítik, hogy a jelen megállapodás szerinti beruházás, így különösen, de nem kizárólagosan az annak felhasználása során beépített minden anyag, eszköz és a beruházás összes tartozéka a műszaki átadás-átvétellel az Önkormányzat tulajdonába, kezelésébe és üzemeltetésébe kerül, a beruházás műszaki átadás-átvételét követően Beruházónak sem tulajdonjogi, sem egyéb igénye nem keletkezik. 

3/B	Felek rögzítik, hogy  miután a beruházás és annak jelen szerződés szerinti átadásának eredményeként az Önkormányzat tulajdonát képező ingatlan(ok)on vagyonnövekmény jön létre, ezért az a műszaki átadás-átvételi eljárás befejezésének időpontjával bekerülési értéken az Önkormányzat könyveiben beruházásként kerül aktiválásra az államháztartásról szóló 4/2013. (I. 11.) Korm. rendelet 15. § bekezdése szerint meghatározott értéken, mely a fentiek szerint nem érinti az érintett ingatlan(ok) tulajdonjogának helyzetét.	Comment by Tamás Simon dr.: 15.§ (1) A bekerülési érték részét képező tételek elszámolásának időpontjára az Szt. 47. § (9) bekezdését kell alkalmazni azzal, hogy az eszköz értékének utólagos módosítása során akkor kell a különbözet összegét jelentősnek tekinteni, ha az meghaladja az eredetileg elszámolt bekerülési érték 1%-át, de legalább a százezer forintot.

3/C	Felek rögzítik, hogy amennyiben a műszaki átadás-átvételt követően a beruházás jogszerű üzemeltetéséhez a Feleken kívül álló harmadik személy tulajdonában álló ingatlan bármilyen igénybevétele szükséges, az ehhez kapcsolódó megállapodások megkötésére az Önkormányzat nem köteles, csupán jogosult, és joggyakorlás hiányában Beruházó semmilyen jogcímen nem élhet igénnyel az Önkormányzattal szemben. 

3/D	Felek megállapodnak, hogy a műszaki átadás-átvétel során a Felek megfelelő szakmai kompetenciákkal rendelkező, és a szükséges jognyilatkozatok megtételére jogszerűen feljogosított képviselőik útján járnak el, amely során a Beruházó késedelem nélkül köteles meggyőződni arról, hogy a beruházás a jelen megállapodásnak és az engedélyezési tervnek megfelelően készült-e el, az rendeltetésszerű használatra alkalmas-e. Beruházó és a Közútkezelő a műszaki átadás-átvétel során szorosan együttműködnek, és az esetleges hiányokat, hiányosságokat, rendellenességeket vagy kifogásokat írásban, jegyzőkönyvben rögzítik és mindezeket Beruházó saját költségére elvégezni köteles. A Beruházás szabályszerű átvételéhez az Önkormányzat írásos átvételi nyilatkozata is szükséges. 

3/E	Felek megállapodnak, hogy a műszaki átadás-átvétel során Beruházó az Önkormányzat rendelkezésére bocsátja a beruházással összefüggő mindennemű műszaki, pénzügyi, engedélyeztetési és egyéb dokumentáció egy példányát, amelyről Felek jegyzőkönyvet vesznek fel. 

3/F		Felek a jelen okirat aláírásával megállapodnak, hogy a Polgári Törvénykönyvről szóló 2013. évi V. törvény (Ptk.) 6:122. §-a alapján teljesítésnek a beruházás műszaki átadás-átvételét tekintik (feltéve, amennyiben a teljesítés hibátlan), amellyel a kárveszély az Önkormányzatra száll.

4/	Felek megállapodnak abban, hogy Beruházó a kivitelezés során belátása szerint vehet igénybe alvállalkozót vagy más közreműködőt, amely igénybe vett alvállalkozóért vagy más közreműködőért úgy felel, mintha a munkát maga végezte volna, továbbá Beruházó betartja és minden közreműködőivel, alvállalkozóival, illetőleg ezek közreműködőivel is betartatja a jogszabályok és más szabályok, szabványok, hatósági előírások kötelezően alkalmazandó rendelkezéseit, ideértve különösen, de nem kizárólagosan az érvényes munkabiztonsági, foglalkoztatási, közteher-viselési és szabályokat.

5/	Felek haladéktalanul kötelesek egymást értesíteni, ha a jelen megállapodásban vállalt valamely kötelezettség teljesítése előre láthatóan akadályba ütközik, kivéve, ha az akadályt a másik félnek közlés nélkül is ismernie kellett. Az akadályközlési kötelezettség elmulasztásával okozott kárért a mulasztó fél a szerződésszegésért való felelősség szabályai szerint felelős.

6/	Felek a jelen okirat aláírásával kifejezetten megállapodnak abban, hogy a beruházás Önkormányzat részére történő ingyenes átadásával esetlegesen felmerülő közterheket a Beruházó viseli, amennyiben jogszabály erejénél fogva annak alanya az Önkormányzat, úgy Beruházó ez esetben az összeget az Önkormányzat részére megtéríti. 

7/A	Felek a jelen megállapodás teljesítésével összefüggő kapcsolattartásra az alábbi személyeket jelölik ki és jogosítják fel:

	Önkormányzat részéről:  
a) a megállapodás módosítása kapcsán: POLGÁRMESTER
Név: …………………………; beosztás: …………………………
Telefon: ……………………..; e-mail cím: ………………………					
b) műszaki kérdésekben: POLGÁRMESTER 
Név: …………………………; beosztás: …………………………
Telefon: ……………………..; e-mail cím: ………………………	

c) átadás-átvétel lefolytatása kapcsán: POLGÁRMESTER
Név: …………………………; beosztás: …………………………
Telefon: ……………………..; e-mail cím: ………………………	
Beruházó részéről:
a) a megállapodás módosítása kapcsán: 
Név: …………………………; beosztás: …………………………
Telefon: ……………………..; e-mail cím: ………………………					
b) műszaki kérdésekben: 
Név: …………………………; beosztás: …………………………
Telefon: ……………………..; e-mail cím: ………………………	

c) átadás-átvétel lefolytatása kapcsán: 
Név: …………………………; beosztás: …………………………
Telefon: ……………………..; e-mail cím: ………………………	

7/B	Felek a jelen megállapodással, annak teljesítésével kapcsolatos összes egymásnak adott nyilatkozatot, értesítést írásban (levél vagy visszaigazolt elektronikus levél formájában) – utóbb a másik fél által kétségbe nem vonható módon elküldött küldeményben – kötelesek közölni az érintett, érdekelt féllel és ezt írásban visszaigazolni a szerződésben megadott címre.

Felek jognyilatkozataikat a jelen szerződésben meghatározott címre címzett postai küldemény útján tehetik meg a fentiek szerint joghatályosan. Székhely vagy értesítési cím megváltozása esetén Felek egymást haladéktalanul, igazoltan, írásban értesíteni kötelesek. Ennek elmaradása esetén a jelen megállapodásban meghatározott címre küldött értesítés az átvétel tényétől függetlenül (pl.: nem kereste, címzett ismeretlen, címzett elköltözött, utánküldést nem kért, stb.) joghatályosan kézbesítettnek tekinthető. 

Amennyiben adminisztrációs tévedés folytán a levelet téves címzéssel küldik meg, de azt a szándékolt címzett, vagy meghatalmazottja, helyettes átvevő átveszi, úgy azt joghatályosan kézbesítettnek kell tekinteni. Felek megállapodnak, hogy amennyiben a címzett részére megküldött levél „átvételt megtagadta” jelzéssel érkezik vissza a feladóhoz, azt Felek a kézbesítés megkísérlésének napján, amennyiben a levél „nem kereste”, „elköltözött” vagy „ismeretlen” jelzéssel érkezik vissza a feladóhoz, a kézbesítés megkísérlését követő 5. munkanapon a küldeményt kézbesítettnek tekintik.

8/	A jelen megállapodás a Felek által történő aláírása napján lép hatályba azzal, hogy amennyiben az aláírás a Felek részéről nem egy napon történik, úgy a hatályba lépés napja a legutolsó aláírás napja. A jelen megállapodás hatálya a megállapodásban foglalt kötelezettségek teljes körű teljesítéséig tart.

	A jelen megállapodás rendes felmondással nem szüntethető meg.

A jelen megállapodást bármely fél jogosult a másik fél súlyos szerződésszegése esetén írásban, az indok megjelölése mellett azonnali hatályú felmondás útján megszüntetni, azzal, hogy a felmondás gyakorlását megelőzően Felek kötelesek egymással jóhiszemű egyeztetéseket folytatni a szerződésszegés orvoslása és a beruházás jelen megállapodás szerinti megvalósítása érdekében. 

9/A	Felek képviselői kijelentik, hogy az általuk képviselt Önkormányzat, illetve Beruházó szerződéskötési jogosultsága korlátozva nincsen, továbbá képviseleti jogosultságuk a jelen megállapodás megkötésére minden további feltétel nélkül kiterjed. 

9/B	Felek a jelen megállapodás aláírásával akként nyilatkoznak, hogy az államháztartásról szóló 2011. évi CXCV. törvény 1. § 4. pontja, valamint a nemzeti vagyonról szóló 2011. évi CXCVI. törvény 3. § (1) bekezdése alapján átlátható szervezetnek minősülnek.

10/	Felek kijelentik, hogy a jelen megállapodásban foglalt tényeket, adatokat nyilatkozataik alapján közösen rögzítették, azok valóságtartalmáért felelősséget vállalnak.  Felek kijelentik továbbá, hogy szerződéses akaratukat annak megfelelően, jelen megállapodás teljes körűen tartalmazza, további biztosítékot nem kérnek és nem adnak.

11/	A jelen megállapodás csak írásban módosítható, a megállapodással kapcsolatos nyilatkozatok írásban tehetők meg érvényesen, a szóban vagy ráutaló magatartással létrejött módosítás, közölt nyilatkozat érvénytelen. 

12/	A jelen megállapodásban nem szabályozott kérdésekben a magyar jog, így különösen a Polgári Törvénykönyvről szóló 2013. évi V. törvény (Ptk.) rendelkezései az irányadók. Jelen megállapodás 12 fő pontból és 5 (öt) számozott oldalból áll. Jelen megállapodás 1-1 példányban való átvételét Felek jelen okirat aláírásával nyugtázzák. 

Alulírott Felek a jelen megállapodást elolvastuk, közösen értelmeztük, megértettük, és mint akaratunkkal mindenben megegyezőt helybenhagyólag aláírtuk.
			
	Nagymaros, 2026. augusztus „…..”



………………………………………………
Nagymaros Város Önkormányzata 
képviseli: Petrovics László polgármester
	Nagymaros, 2026. augusztus „…..”



………………………………………………
Thelema Kulturális Szolgáltató 
Korlátolt Felelősségű Társaság
képviseli: Kiss Attila Gábor ügyvezető




Nagymaros Város Önkormányzata
részéről szakmailag ellenjegyzem: 
Nagymaros, 2026. augusztus „…..”



Nagymaros Város Önkormányzata
részéről jogilag ellenjegyzem:
Nagymaros, 2026. augusztus „…..”



Nagymaros Város Önkormányzata
részéről pénzügyileg ellenjegyzem:
Nagymaros, 2026. augusztus „…..”

